CELEX: 32021R1926
Language: el
Date: 2021-11-05 00:00:00
Title: Εκτελεστικός κανονισμός (ΕΕ) 2021/1926 της Επιτροπής της 5ης Νοεμβρίου 2021 για την έγκριση των ελέγχων συμμόρφωσης με τα πρότυπα εμπορίας για τα οπωροκηπευτικά οι οποίοι διενεργούνται από το Ηνωμένο Βασίλειο και για την τροποποίηση του εκτελεστικού κανονισμού (ΕΕ) αριθ. 543/2011 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών

8.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 393/9
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1926 ΤΗΣ ΕΠΙΤΡΟΠΗΣ
         της 5ης Νοεμβρίου 2021
         για την έγκριση των ελέγχων συμμόρφωσης με τα πρότυπα εμπορίας για τα οπωροκηπευτικά οι οποίοι διενεργούνται από το Ηνωμένο Βασίλειο και για την τροποποίηση του εκτελεστικού κανονισμού (ΕΕ) αριθ. 543/2011 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 91 στοιχείο στ),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 15 παράγραφος 1 του εκτελεστικού κανονισμού (ΕΕ) αριθ. 543/2011 της Επιτροπής (2), η Επιτροπή μπορεί, μετά από αίτηση τρίτης χώρας, να εγκρίνει τους διενεργούμενους από την εν λόγω τρίτη χώρα ελέγχους συμμόρφωσης με τα πρότυπα εμπορίας πριν από την εισαγωγή στην Ένωση.
                  
               
                     (2)
                  
                  
                     Μετά την αποχώρηση του Ηνωμένου Βασιλείου από την Ένωση την 1η Φεβρουαρίου 2020 και ενόψει της λήξης της μεταβατικής περιόδου που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (συμφωνία αποχώρησης) την 31η Δεκεμβρίου 2020, το Ηνωμένο Βασίλειο υπέβαλε στην Επιτροπή αίτημα έγκρισης των ελέγχων συμμόρφωσης με τα ειδικά πρότυπα εμπορίας, οι οποίοι διενεργούνται από το Ηνωμένο Βασίλειο πριν από την εισαγωγή στην Ένωση. Ειδικότερα, το Ηνωμένο Βασίλειο είχε αναλάβει τη δέσμευση να συμμορφωθεί με τις απαιτήσεις που ορίζονται για την εμπορία οπωροκηπευτικών μετά τη λήξη της μεταβατικής περιόδου και είχε υποδείξει την επίσημη αρχή και τους οργανισμούς ελέγχου που αναφέρονται στο άρθρο 15 παράγραφος 2 δεύτερο εδάφιο του εκτελεστικού κανονισμού (ΕΕ) αριθ. 543/2011.
                  
               
                     (3)
                  
                  
                     Σε αυτή τη βάση, ο εκτελεστικός κανονισμός (ΕΕ) 2020/2102 της Επιτροπής (3) ενέκρινε τους ελέγχους συμμόρφωσης με τα πρότυπα εμπορίας για τα οπωροκηπευτικά, οι οποίοι διενεργούνται από το Ηνωμένο Βασίλειο, διευκρίνισε την επίσημη αρχή υπό την ευθύνη της οποίας διενεργούνται οι εν λόγω έλεγχοι, καθώς και τους οργανισμούς ελέγχου που είναι επιφορτισμένοι με τη διενέργεια των ενδεδειγμένων ελέγχων στη Μεγάλη Βρετανία και καταχώρισε το Ηνωμένο Βασίλειο στο παράρτημα IV του εκτελεστικού κανονισμού (ΕΕ) αριθ. 543/2011 με υποσημείωση.
                  
               
                     (4)
                  
                  
                     Μολονότι, σύμφωνα με το άρθρο 6 παράγραφος 3 και το άρθρο 7 παράγραφος 1 της συμφωνίας αποχώρησης, καθώς και το άρθρο 5 παράγραφος 4 και το άρθρο 13 παράγραφος 1 του πρωτοκόλλου για τις Ιρλανδία/Βόρεια Ιρλανδία της εν λόγω συμφωνίας σε συνδυασμό με το παράρτημα 2 του εν λόγω πρωτοκόλλου, ο εκτελεστικός κανονισμός (ΕΕ) αριθ. 543/2011 εφαρμόζεται στο Ηνωμένο Βασίλειο και εντός αυτού όσον αφορά τη Βόρεια Ιρλανδία, το άρθρο 7 παράγραφος 3 πρώτο εδάφιο του εν λόγω πρωτοκόλλου προβλέπει ότι, όσον αφορά την αναγνώριση σε ένα κράτος μέλος των τεχνικών κανονισμών, αξιολογήσεων, καταχωρίσεων, πιστοποιητικών, εγκρίσεων και αδειών που εκδίδονται ή διενεργούνται από αρχές άλλου κράτους μέλους, ή από οργανισμό εγκατεστημένο σε άλλο κράτος μέλος, οι αναφορές σε κράτη μέλη στις διατάξεις της ενωσιακής νομοθεσίας που καθίστανται εφαρμοστέες δυνάμει του παρόντος πρωτοκόλλου δεν θεωρείται ότι περιλαμβάνουν το Ηνωμένο Βασίλειο όσον αφορά τη Βόρεια Ιρλανδία σε ό,τι αφορά τεχνικούς κανονισμούς, αξιολογήσεις, καταχωρίσεις, πιστοποιητικά, εγκρίσεις και άδειες που εκδίδονται ή διενεργούνται από τις αρχές του Ηνωμένου Βασιλείου ή οργανισμούς εγκατεστημένους στο Ηνωμένο Βασίλειο. Κατά συνέπεια, οι έλεγχοι συμμόρφωσης με τα πρότυπα εμπορίας που διενεργούνται από τον οργανισμό ελέγχου για τη Βόρεια Ιρλανδία θα πρέπει να θεωρηθεί ότι διενεργούνται από τρίτη χώρα, με την επιφύλαξη του άρθρου 7 παράγραφος 3 τέταρτο εδάφιο του εν λόγω πρωτοκόλλου.
                  
               
                     (5)
                  
                  
                     Ως εκ τούτου, η Επιτροπή θα πρέπει επίσης να διευκρινίσει ποιος είναι ο οργανισμός ελέγχου που είναι επιφορτισμένος με τη διενέργεια των ενδεδειγμένων ελέγχων για τη Βόρεια Ιρλανδία, όπως κοινοποιήθηκε από το Ηνωμένο Βασίλειο στις 9 Απριλίου 2020, και να αποσαφηνίσει την καταχώριση του Ηνωμένου Βασιλείου στο παράρτημα IV του εκτελεστικού κανονισμού (ΕΕ) αριθ. 543/2011.
                  
               
                     (6)
                  
                  
                     Συνεπώς, ο εκτελεστικός κανονισμός (ΕΕ) αριθ. 543/2011 θα πρέπει να τροποποιηθεί αναλόγως.
                  
               
                     (7)
                  
                  
                     Για λόγους σαφήνειας και ασφάλειας δικαίου, ο εκτελεστικός κανονισμός (ΕΕ) 2020/2102 θα πρέπει να καταργηθεί.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Έγκριση των ελέγχων συμμόρφωσης
            Εγκρίνονται οι έλεγχοι συμμόρφωσης με τα πρότυπα εμπορίας για τα οπωροκηπευτικά οι οποίοι διενεργούνται από το Ηνωμένο Βασίλειο πριν από την εισαγωγή στην Ένωση.
         
         
            Άρθρο 2
            Επίσημη αρχή και οργανισμοί ελέγχου
            
               1.   Το υπουργείο Περιβάλλοντος, Τροφίμων και Αγροτικών Υποθέσεων (Secretary of State for the Department for Environment, Food & Rural Affairs) είναι η επίσημη αρχή του Ηνωμένου Βασιλείου που αναφέρεται στο άρθρο 15 παράγραφος 2 δεύτερο εδάφιο του εκτελεστικού κανονισμού (ΕΕ) αριθ. 543/2011, υπ’ ευθύνη της οποίας πραγματοποιούνται οι έλεγχοι που αναφέρονται στο άρθρο 1 του παρόντος κανονισμού.
            
            
               2.   Η Μονάδα Εμπορίας Οπωροκηπευτικών (Horticulture Marketing Inspectorate), όσον αφορά την Αγγλία και την Ουαλία, η Μονάδα Εμπορίας Οπωροκηπευτικών της κυβέρνησης της Σκωτίας (Horticulture and Marketing Unit), όσον αφορά τη Σκωτία, και το υπουργείο Γεωργίας, Περιβάλλοντος και Αγροτικών Υποθέσεων (Department of Agriculture, Environment and Rural Affairs) όσον αφορά τη Βόρεια Ιρλανδία, είναι οι οργανισμοί ελέγχου του Ηνωμένου Βασιλείου που είναι επιφορτισμένοι με τη διενέργεια των ενδεδειγμένων ελέγχων κατά την έννοια του άρθρου 15 παράγραφος 2 δεύτερο εδάφιο του εκτελεστικού κανονισμού (ΕΕ) αριθ. 543/2011.
            
         
         
            Άρθρο 3
            Τροποποίηση του εκτελεστικού κανονισμού (ΕΕ) αριθ. 543/2011
            Το παράρτημα IV του εκτελεστικού κανονισμού (ΕΕ) αριθ. 543/2011 αντικαθίσταται από το κείμενο του παραρτήματος του παρόντος κανονισμού.
         
         
            Άρθρο 4
            Κατάργηση
            Ο εκτελεστικός κανονισμός (ΕΕ) 2020/2102 καταργείται.
         
         
            Άρθρο 5
            Έναρξη ισχύος
            Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 5 Νοεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).
         
            (3)  Εκτελεστικός κανονισμός (ΕΕ) 2020/2102 της Επιτροπής, της 15ης Δεκεμβρίου 2020, για την έγκριση των ελέγχων συμμόρφωσης με τις προδιαγραφές εμπορίας για τα οπωροκηπευτικά που έχουν διενεργηθεί από το Ηνωμένο Βασίλειο και για την τροποποίηση του εκτελεστικού κανονισμού (ΕΕ) αριθ. 543/2011 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 425 της 16.12.2020, σ. 84).
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ IV
                     
                        Τρίτες χώρες στις οποίες εγκρίθηκαν οι έλεγχοι συμμόρφωσης βάσει του άρθρου 15 και σχετικά προϊόντα
                     
                     
                                 Χώρα
                              
                              
                                 Προϊόντα
                              
                           
                                 Ελβετία
                              
                              
                                 Νωπά οπωροκηπευτικά
                              
                           
                                 Μαρόκο
                              
                              
                                 Νωπά οπωροκηπευτικά
                              
                           
                                 Νότια Αφρική
                              
                              
                                 Νωπά οπωροκηπευτικά
                              
                           
                                 Ισραήλ (*1)
                                 
                              
                              
                                 Νωπά οπωροκηπευτικά
                              
                           
                                 Ινδία
                              
                              
                                 Νωπά οπωροκηπευτικά
                              
                           
                                 Νέα Ζηλανδία
                              
                              
                                 Μήλα, αχλάδια και ακτινίδια
                              
                           
                                 Σενεγάλη
                              
                              
                                 Νωπά οπωροκηπευτικά
                              
                           
                                 Κένυα
                              
                              
                                 Νωπά οπωροκηπευτικά
                              
                           
                                 Τουρκία
                              
                              
                                 Νωπά οπωροκηπευτικά
                              
                           
                                 Ηνωμένο Βασίλειο:
                                 
                                             —
                                          
                                          
                                             Μεγάλη Βρετανία
                                          
                                       
                                             —
                                          
                                          
                                             Βόρεια Ιρλανδία (*2)
                                             
                                          
                                       
                              
                                 Νωπά οπωροκηπευτικά
                              
                           
               »
            
               (*1)  Η έγκριση της Επιτροπής βάσει του άρθρου 15 παρέχεται σε οπωροκηπευτικά προερχόμενα από το κράτος του Ισραήλ, εκτός των εδαφών που βρίσκονται υπό ισραηλινή διοίκηση από τον Ιούνιο 1967, ήτοι τα Υψίπεδα του Γκολάν, η Λωρίδα της Γάζας, η Ανατολική Ιερουσαλήμ και η υπόλοιπη Δυτική Όχθη.
            
               (*2)  Σύμφωνα με το άρθρο 6 παράγραφος 3 και το άρθρο 7 παράγραφος 1 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 και το άρθρο 13 παράγραφος 1 του πρωτοκόλλου για τις Ιρλανδία/Βόρεια Ιρλανδία της εν λόγω συμφωνίας σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος κανονισμού, οι αναφορές στα κράτη μέλη περιλαμβάνουν το Ηνωμένο Βασίλειο όσον αφορά τη Βόρεια Ιρλανδία. Ωστόσο, σύμφωνα με το άρθρο 7 παράγραφος 3 του παρόντος πρωτοκόλλου, όσον αφορά την αναγνώριση σε ένα κράτος μέλος τεχνικών κανονισμών, αξιολογήσεων, καταχωρίσεων, πιστοποιητικών, εγκρίσεων και αδειών που εκδίδονται ή διενεργούνται από τις αρχές ενός άλλου κράτους μέλους ή από οργανισμό εγκατεστημένο σε άλλο κράτος μέλος, οι αναφορές σε κράτη μέλη οι οποίες περιέχονται σε διατάξεις του δικαίου της Ένωσης που καθίστανται εφαρμοστέες δυνάμει του παρόντος πρωτοκόλλου δεν θεωρείται ότι περιλαμβάνουν το Ηνωμένο Βασίλειο όσον αφορά τη Βόρεια Ιρλανδία σε ό,τι αφορά τεχνικούς κανονισμούς, αξιολογήσεις, καταχωρίσεις, πιστοποιητικά, εγκρίσεις και άδειες που εκδίδονται ή διενεργούνται από τις αρχές του Ηνωμένου Βασιλείου ή από οργανισμούς εγκατεστημένους στο Ηνωμένο Βασίλειο.